I-Highlanders Ixotsha Umqeqetshi Wayo uBongani Mafu 
UMafu oxotshwe kulandela ukungadlali kuhle kwaleliqembu emidlalweni yalonyaka, utshiya iqembu leli lihlezi kundawo yetshumi engalaneni yemiklomelo eye Premier Soccer League
Iqembu lomdlalo wenguqu ele Highlanders selixotshe umqeqetshi uBongani Mafu labasekeli bakhe uMandla Mpofu lo Peter Nkomo kulandela ukungadlali kuhle kwaleliqembu kumidlalo yalonyaka. UMafu utshiya iqembu le Highlanders lihlezi kundawo yetshumi engalaneni yemiklomelo okuyinto echazwe ngumgcinisihlalo waleliqembu uPeter Dube njengesizatho sokuba axotshwe umsebenzi ngoba sebesesabela ukuba leliqembu lingacina ligunyulwa kusigaba saphezulu. Umqeqetshi oke wasebenzela iqembu le Highlanders okwesikhathi eside uCosmas Zulu nguye oseyetheswe umlandu wokukhokhela iqembu leli kuze kuphele imidlalo yalonyaka. UZulu oke wasebenza lamaqembu agoqela ele AmaZulu, ele Railstars, ele Zimbabwe Saints kanye leqembu labaleminyaka engaphansi kwetshumi lesikhombisa elimela ilizwe emdlalweni wenguqu uzaphathiswa ngu Amini Soma - Phiri kanye lo Melusi Mabaleka Sibanda. Obengu meneja weqembu le Bosso u"Super" Netsai Moyo laye uphelelwe ngumsebenzi njalo umsebenzi wakhe usuzakwenziwa ngu Vezigama Dlodlo yena obekhangele impahla esentshenziswa liqembu. UZulu kudala kwakhe uke waba ngumqeqetshi wabonozinti kuqembu le Highlanders yikho ukhangelelwe ukuba nguye owenza lowo msebenzi njalo ngoba kungela mqeqetshi wabonozinti othethe isikhundla ebesiphethwe ngu Captain Oxo uPeter Nkomo laye oxotshwe ndawonye lo Mafu kanye lomsekeli ka Mafu uMandla Mpofu. Abasiki bebunda bathi abaqeqetshi laba baxotshwe bonke ngoba inhlolisiso eyenziwe yinkokheli ye Bosso iveze ukuba bekulokudonselana okuthize phakathi kwabo. UDube uthe umhaso wokudinga umqeqetshi omutsha weqembu le Highlanders uzaqala ensukwini ezilandelayo njalo uZulu labanye bakhe bathethe lumsebenzi bevele bekwazi lokhu kodwa labo nxa bengaqhuba kuhle akwaziwa mhlawumbe kungahle kube yibo abizabambe esidukwini ngomnyaka ozayo. Ubudlelwano buka Mafu labasekeli beqembu le Bosso bebuvele sobungasekho buhle njalo emdlalweni weqembu le Highlanders lele Chicken Inn lumqeqetshi uhozwe kabuhlungu ngabalandeli besithi kahambe. Lanyakenye uCosmas Zulu uke wabizwa njalo yinkokheli yeqembu le Highlanders ukuba azophathisa ngesikhathi iqembu liqhuba nzima emveni yokutshiya umsebenzi kukamqeqetshi uKelvin Kaindu. UZulu ngomunye ohlala ekhuthaza ukuba kudlaliswe abafana abasakhulayo asazi kumbe kumidlalo eyithoba munwe munye eseleyo uzakwenza lokhu kumbe uzazama ukuba anqobe kuyo yonke ahle aphiwe lumsebenzi ngomnyaka ozayo.